AlexejDobrolubov/national_council_slovak_2010 huggingface dataset:
23. schôdza NR SR - 4.deň - A. dopoludnia
Dátum: 2021-01-29
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

206. Ďakujem veľmi pekne. No, kolega Tomáš Lehotský zhrnul viac-menej všetko, čo som chcel povedať, ostalo mi tu takmer, takmer nič. Ale povedali ste, že berieme si príklad z USA. No, áno, my si berieme príklad. Vy si beriete príklad, bohužiaľ, len ten jediný, ktorý nie je úplne dokonalý. A neviem si predstaviť Američanov pochodujúcich v Hlinkových gardách, respektíve v ich prípade možno s hákovými krížmi po námestiach a hajlujúcich a tak ďalej. Čiže nebudem už rozvíjať, keď povedal tu kolega Lehotský. (Reakcia z pléna.)
23. schôdza NR SR - 4.deň - A. dopoludnia
Dátum: 2021-01-29
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

183. Ďakujem veľmi pekne. Konečne konštruktívny dialóg, nie populizmus. Áno, máte pravdu, ale do súčasnej podoby sa vrátime pravdepodobne, na tú úroveň, akú máme teraz platy, sa vrátime až v roku 2024, predpokladám. Ten nárast, samozrejme, potom bude, ale nebude taký raketový. A áno, musí to byť naviazané. Viem, že tento systém alebo tento spôsob vyplácania sa robil v roku 2011 a na tom pracoval tím expertov, aby to kopírovalo viacero ukazovateľov, aby to nebolo len tá priemerná mzda, ale aby tam boli aj iné faktory zahrnuté. A teraz sme v kríze, ktorú sme nezavinili my naším vládnutím, ale je to proste pandémia. A tá ovplyvnila celý svet, nielen nás. A budeme za to trpieť kvázi, hej, tým, že sa nám znížia tie platy. A je to úplne legitímne, lebo ten systém je tak nastavený. Tým, že trpí obyvateľstvo, tak aj nám sa znížia tie platy. Ja nevidím teraz dôvod nejak rapídne to meniť. Môžu to byť len nejaké gestá, ale na začiatku volebného obdobia Igor Matovič vytvoril fond, kde sa odovzdávali peniaze. Sú tam peniaze na pomoc ľuďom. Čiže takéto návrhy zákonov sú podľa mňa len populistické. Ja chápem, že treba sa zapáčiť svojim voličom, no, ale je to tak.
23. schôdza NR SR - 4.deň - A. dopoludnia
Dátum: 2021-01-29
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

173. Ďakujem veľmi pekne. No, vyvrátim prvý mýtus, nebude to len na rok, to skrátenie toho nášho platu, pretože to sa vyvíja nielen od priemernej mzdy, ale aj ako sa darí hospodárstvu, a nepredpokladá sa ten nárast taký raketový, ako tu vy, páni, splietate. A, pán Suja, však vy máte možnosť váš plat rozdávať ľuďom, keď chcete byť taký sociálny, nebudete tu robiť teatrálne gestá a váš plat do tej miery, tak ako to navrhujete aj so všetkými nezaradenými, teda zradcami, ako sa nazývate sami, teda ste nazývali predtým niekoho iného, ale vlastne teraz to padá na vás, môžte sa takisto vzdávať toho svojho platu v prospech ľudí. Nech sa páči, veď buďte hrdinovia! Je to na vás.
23. schôdza NR SR - 4.deň - A. dopoludnia
Dátum: 2021-01-29
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

159. Ďakujem veľmi pekne. Už je to asi taký evergreen, že reagujem na poslanca Mazureka, ale hold, nič sa nedá robiť. Pán poslanec Mazurek, musí byť hrozné teraz tvrdiť, že bol predložený nejaký procedurálny návrh, keď to bolo pred časom, vy ste tvrdil, že to Marian Kotleba predložil ten návrh, to musí byť fakt ťažký pocit. A beriem to, samozrejme, za maximálne pokrytecké z vašej strany, teraz tvrdiť a snažiť sa znižovať platy, keď nám automaticky platy pôjdu dole. Keby ste trochu rozumel tomu zákonu, ktorý je v súčasnosti, tak naše platy pôjdu automaticky o dosť značnú mieru dole, nemusíme sa, nemusíme sa tu tváriť, akí chceme byť sociálni. Tiež poviete, že priemerná mzda je uletený údaj. No, priemerná mzda neni uletený údaj. Možno keby ste neprevádzkoval e-shop, ale aj by ste pracoval, tak by ste vedel, že tá priemerná mzda nie je vôbec uletený údaj. A ja si tak spomínam, keď v roku 2019 vystúpil z vášho klubu jeden poslanec, tak vy ste velice vyzýval na to, aby sa vzdal svojho mandátu, že však bol zvolený za jednu stranu. A vy teraz ste nezaradený poslanec a idete tu rozprávať o ostatných ľuďoch. Však nech sa páči, vzdajte sa mandátu! Veď ste len pokrytec, vy ste obyčajný pokrytec! Som zvedavý, ako na to budete reagovať, možno zase si poviete nejaké svoje naučené frázy, ale toto by som od vás čakal, že sa postavíte k tomu ako chlap, keď ste pred dvomi rokmi niečo tvrdil, tak teraz sa postavíte k tomu ako skutočný chlap a vzdáte sa svojho mandátu, ktorý ste nadobudol za Kotlebovu stranu Ľudová strana Naše Slovensko.
23. schôdza NR SR - 2.deň - A. dopoludnia
Dátum: 2021-01-27
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

122. Ďakujem veľmi pekne. Patrick, veď poznáme sa už nejaký ten rok. Veľmi schvaľujem tvoju iniciatívu, ale treba byť aj trošku niekedy kritický a netreba hádzať všetky prídavné látky do jedného vreca. Veď predsa máme EFSU tzv. European Food Safety Authority, ktorá schvaľuje tie prídavné látky. Netreba robiť zo všetkých strašiakov, netreba to riešiť poplašnou správou, ale, áno, keď je niečo chemickým koktailom, ako si to nazval, ja to nenazvem chemický koktail, ale schválenými prídavnými látkami doplnená potravina, tak tieto všetky prídavné látky boli schválené odborníkmi, ktorí sú na túto agendu odslovavzatí. Ale, samozrejme, za túto tvoju agendu ja zahlasujem, lebo posúva a zlepší potravinový segment alebo kvalitu potravín, aj keď ja by som možno niektoré veci inak riešil, ale dôležité, že sa hýbeme vpred. Ďakujem.
21. schôdza NR SR - 1.deň - B. popoludní
Dátum: 2021-01-12
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

130. Budem veľmi krátko reagovať, nechcem naťahovať už čas. Ale teraz sa zahrám za takého poslanca Ľudovej strany Naše Slovensko (rečník ironicky intonuje): Jožko, výborne si to povedal. Ty si úžasný, Jožko, takto by som to ani ja nepovedal, zo srdca, fakty. Ježiš, Jožko, ty si úžasný. Len toľko.
21. schôdza NR SR - 1.deň - B. popoludní
Dátum: 2021-01-12
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

82. Dohovoril vrchný imunológ a genetik Ľudovej strany Naše Slovensko s dokončeným gymnáziom a maturitou. Začneme pomaličky od začiatku. PCR testy spochybnené. Pán Mazurek, viete, to sú hodiny výskumu, roky článkov, popisov, vedeckých publikácií, verifikácií, validácií a potom sa sem postaví poslanec Milan Mazurek a povie: „Je to blbosť.“ Lebo nejaký Poliak, nejaký, citujem, Poliak, vedec, to spochybnil. PCR znamená Polymerase Chain Reaction, teda pre vás polymerázová reťazová reakcia, to znamená, že vyseknete určitú, určitý, sekvenciu genómu a tú namnožíte až do takej miery, že je viditeľná v určitom géli. Ja sa v tom vyznám, lebo ja som to študoval, pán Mazurek, a nehrám sa na epidemiológa ani genetika, ale normálne sa za vás hanbím, že dokážete takéto niečo vypúšťať. Spomínali ste o tom, že vakcinácia je neúčinná a na zmutované koronavírusy nebude mať účinok. Teraz sa dokázalo, keby ste študoval iné časopisy ako Zem a Vek a Bádateľ a InfoVojna, tak by ste sa dozvedel, že vakcinácia je účinná aj na toto, pretože moderná mRNA vakcína vytvára len tzv. imunitu na spike protein. A keďže koronavírus je charakteristický spike proteinom, naša imunita zaberá aj na zmutovaný koronavírus. Pán Mazurek, zase môžem povedať, že ste pristihnutý, že pri vašom tliachaní, na ktoré sme už zvyknutí, vašou krásnou intonáciou a kadenciou, to normálne človek cíti sa ako pri guľometnej paľbe vo Vietname, našťastie som to nezažil, ale je to veľmi podobné. Mám málo času. Ešte ste spomenul, že máme 4,5 tisíca plat, no ten istý plat máte vy a tie isté finančné prostriedky. Asistentov používate na podporu rôznych dezinformačných webov, čiže ja neviem, čo vyčítate vy, keď robíte to isté. To znamená, niečo ako zlodej kričí, chyťte zlodeja!, tak vy kričíte, máte veľa peňazí. (Potlesk.)
21. schôdza NR SR - 1.deň - B. popoludní
Dátum: 2021-01-12
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

44. Ďakujem pekne. Pán Schlosár, ja nestíham sa čudovať, nestíham sa čudovať, vy naďalej zľahčujete pandémiu COVID, naďalej porovnáte COVID s chrípkou, aj napriek tomu, že váš podporovateľ farár Čajka žiadal, aby ste sa zaňho modlili, bohužiaľ, vaše modlitby nepomohli. Išiel na pľúcnu ventiláciu, kde zomrel. Aj napriek tomu, že váš predseda prekonal nie s ľahkým priebehom ako pandémiu COVID, ochorenie COVID. Odporúčal nám Bromhexin s vodkou a slané vody. Koľko ľudí ste nachytali týmito hlúposťami na Slovensku na tieto debilné, prepáčte za výraz, debilné opatrenia, ktorými sa majú ľudia riadiť? Viete, koľko ľudí volali na 155 a pýtali sa, že či toto im skutočne pomôže? Veď nešírte tieto demagógie, tieto klamstvá medzi ľudí, skúste pomôcť nejakým rozumným návrhom, ale ja viem, že neni, je jednoduché kritizovať, hejtovať, ale je ťažšie prísť s nejakým relevantným návrhom. Ešte ste neprišli s relevantným návrhom žiadnym, postavíte sa tu a rozprávate, ako je všetko zlé. No, nech sa páči, dajte jeden návrh, nie interrupcie, nie sprísnenie interrupcií. Veď to proste nemôže takto fungovať. Ja chápem, že ten hejt je teraz in, ľudia majú radi, keď môže hejtovať, lebo tá situácia neni ľahká, ľuďom sa nedarí, ľuďom sa nedá podnikať, majú zakázané pracovať. Ale to neni naša chyba. Vy keby ste vo vláde, tak je to desaťnásobne horšie, vy by ste sa postavili, by ste hejtovali tých ľudí ešte dokonca. Takto to nejde. Postavte sa tu a dajte dve (dva, pozn. red.), tri, štyri návrhy, ako zlepšiť túto situáciu, ako by ste to vy vyriešili. Však vy by ste to otvorili, všetko otvorme, ľudia nám poumierajú, už teraz umierajú, keď máme lockdown. Vy sa postavíte 17. novembra, zhromaždíte davy ľudí, vyzývate ich, aby boli bez rúšok, vy ste krajne nezodpovední a pre mňa až hlúpi, prepáčte za výraz.
18. schôdza NR SR - 12.deň - A. dopoludnia
Dátum: 2020-12-17
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

87. Ďakujem pekne. Pán Kotleba, nestíham žasnúť nad vaším chválospevom na pani prezidentku. Ja sa celkom teším a verím, že v najbližších voľbách, keď bude pani prezidentka kandidovať, tak toto je taký malý váš záväzok, že ju podporíte. Dokonca si dáte aj rámček, že podporujem liberálnu prezidentku pani Čaputovú, lebo vrátila jeden sociálny zákon, s ktorým sa vy stotožňujete. Ja som nesmierne hrdý na vás.
18. schôdza NR SR - 10.deň - B. popoludní
Dátum: 2020-12-09
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

14. Ďakujem pekne za slovo. Pán poslanec Mazurek, už keď ste si ma vybrali ako svojho soka, ste údajne, som na vás nasta...., nastavený, nasadený človek, to je ťažký stihomam. Ale teda ja sa vrátim k tomu vášmu vystúpeniu. Ja som narátal desať, desať rôznych odborných vzdelaní, ktoré vy ste tu preukázal. Je to imunológ, epidemiológ, ústavný právnik, historik, doktor, výživový poradca, expert na ľudské práva, ekonóm, podnikateľský poradca a expert na zahraničnú politiku. Kokso, ja byť vo vašom veku, takýto vzdelaný človek za hranicu vašich schopností a mentálnych nastavení, klobúk dole, klobúk dole. (Reakcia z pléna.)
19. schôdza NR SR - 5.deň - B. popoludní
Dátum: 2024-09-18
Poslanec: Holečková, Martina (KDH)
Druh vystúpenia: Vystúpenie

72. Ďakujem veľmi pekne, pán predsedajúci. Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia, v tomto predkladanom návrhu sa rušia limity príjmu pre fyzickú osobu s ťažkým zdravotným postihnutím, ako aj osobitný limit príjmu týkajúci sa nezaopatrených detí, ktoré sú fyzickými osobami s ťažkým zdravotným postihnutím. Aby som to bližšie vysvetlila, týka sa to opatrovateľského príspevku, ktorý býva krátený a máme za to, že by mal ostať v plnej výške. Viac poviem v rozprave a hlásim sa do nej. Ďakujem.
19. schôdza NR SR - 4.deň - B. popoludní
Dátum: 2024-09-17
Poslanec: Holečková, Martina (KDH)
Druh vystúpenia: Vystúpenie s faktickou poznámkou

81. Ďakujem veľmi pekne, pán predsedajúci. Pán minister, ja musím sa pridať k pani poslankyni Turčanovej a najmä sa budem venovať tej odľahčovacej službe, ktorú naozaj ministerstvo nastavilo tak, že, alebo ja mám pocit, že je to len riešenie na papieri, aby nejaké bolo. Pretože toto v praxi naozaj nemôže fungovať a nebude fungovať. A ja som presvedčená o tom, že vy to dobre viete, len to nechcete priznať. Prečo? Tak ako bolo spomenuté, naozaj tie zdroje finančné, na to tí ľudia nemajú, ktorí túto službu potrebujú. Ale čo je ešte horšie, my nemáme kapacity na tú odľahčovaciu službu. Jednoducho dnes keď chcete niekde umiestniť svojho príbuzného na odľahčovaciu službu, nenájdete miesto. Dobre vieme, že v pobytových zariadeniach nenájdete ani na, ja poviem za náš kraj, napríklad keď chcete bezodkladne umiestniť niekoho, tak je obrovský problém nájsť, nieto ešte mať voľné miesto na odľahčovaciu službu. Dneska nikto nedrží voľné miesta na odľahčovaciu službu a podľa mňa toto je spôsob, ako by sme mohli odľahčovacej službe pomôcť, ale myslím si, že tú zodpovednosť by musel zobrať štát a nie samosprávy. Ja som o tom presvedčená. A musím povedať, že zabudli ste na obrovskú skupinu ľudí, a to sú najmä, poviem to, rodičia, ktorí sú už prevažne v dôchodkovom veku a majú dospelých zdravotne postihnutých, o ktorých sa starajú, a práve táto skupina najčastejšie potrebuje odľahčovaciu službu a vy ste im ju jednoducho neponúkli. A toto si myslím, že je nevyhnutné, aby ste napravili, pretože títo ľudia vo vyššom veku jednak potrebujú často sami so sebou ísť k lekárovi, ale hlavne si potrebujú oddýchnuť. Na to má tá odľahčovacia služba byť a jednoducho toto absolútne neriešite. Ďakujem veľmi pekne.
20. schôdza NR SR - 1.deň - A. dopoludnia
Dátum: 2024-09-12
Poslanec: Holečková, Martina (KDH)
Druh vystúpenia: Vystúpenie s faktickou poznámkou

62. Ďakujem veľmi pekne, pán predsedajúci. Pán Gašpar, mňa skutočne fascinuje, ako sa vy oháňate rodinkárstvom, keď všetci si dobre pamätáme, keď ste boli policajným prezidentom, vy ste bol človek, ktorý políciu de facto odovzdal do rúk Bödörovi, vášmu rodinnému príslušníkovi. (Búrlivý potlesk poslanca Pročka.) Váš syn je predsedom SIS a každý jeden tu v tej sále vie, že jeho jediná kvalifikácia na túto funkciu je to, že je váš syn a že vy ste sa, bohužiaľ, ním nemohli stať, tým predsedom. (Búrlivý potlesk poslanca Pročka.) V každej slušnej krajine, pán Gašpar, by ste sedeli v kúte a nie ako na Slovensku, ste podpredsedom tuná parlamentu. Je to naozaj hanba. (Búrlivý potlesk poslanca Pročka.) A to, že tu SMER vládol 13 rokov, to na to sa nepozeráte? A vy tu budete hovoriť o pánovi Šimečkovi, ktorý nevládol ani jeden deň, a budete ho obviňovať z toho, že bral nejaké dotácie? Nie on, jeho rodina, SMER rozhodoval o tom, komu budú pridelené dotácie. Naozaj prestaňte už robiť z ľudí hlupákov. A ešte sa vrátim k tomu odvolávaniu pána podpredsedu Blahu. Vy ste to len spomenuli, že dal dole obraz pani prezidentky. On si zavesil miesto prezidentky Che Guevaru a odstránil vlajku Európskej únie, preto bol odvolávaný.
15. schôdza NR SR - 10.deň - A. dopoludnia
Dátum: 2024-06-26
Poslanec: Holečková, Martina (KDH)
Druh vystúpenia: Vystúpenie s faktickou poznámkou

60. Ďakujem veľmi pekne. Pán poslanec, vy ste veľmi podľa mňa tak fakticky popísal, čo sa udialo na výbore a naozaj kto si to pozorne vypočul, tak musí konštatovať len to, že predseda výboru pán Šipoš si v podstate plnil svoju povinnosť. Dovolil si upozorniť, dovolil si konať to, čo mu, to, čo mu umožňoval rokovací poriadok, a teda podľa mňa aj veľmi zodpovedne voči, voči ľuďom, ktorí na Slovensku žijú. Pretože naozaj išlo o to, že aké stanovisko dá Rada pre rozpočtovú zodpovednosť. Takže ja to vyhodnocujem tak, že naozaj ideme odvolávať človeka preto, lebo si dovolil povedať nieže svoj názor, ale chrániť záujmy nás, nás všetkých a jednoducho sa to nepáčilo vládnej väčšine. A toto je skutočne problém. Už nehovoriac o tom, že by to malo byť rešpektovanie nejakých dohôd a podľa mňa je rešpektovanie pozícií predsedu výboru, pretože predsedovia výborov tu nie sú pre to, aby len prikyvovali a viedli ten výbor, poviem to, že bezobsažne a bez názoru a podobne. Ja rozumiem, že možno by si to vládna koalícia priala, ale to určite nie je demokratické. Takže ja naozaj nevidím dôvody, aby pán Šipoš skončil ako predseda výboru a pripájam sa naozaj k tomu apelu, že takýmto spôsobom by sme nemali odvolávať či už, tak ako to bolo povedané, včera pani Kolíkovú a dneska pána, pána Šipoša. Jednoducho tieto pozície patria opozícii a pokiaľ si ich predseda výborov... (Prerušenie vystúpenia časomerom.)
15. schôdza NR SR - 9.deň - B. popoludní
Dátum: 2024-06-25
Poslanec: Holečková, Martina (KDH)
Druh vystúpenia: Vystúpenie s faktickou poznámkou

4. Ďakujem veľmi pekne. Ja sa musím k mojim kolegom predrečníkom pridať a povedať, že ja som tiež očakávala, že práve v tejto sociálnej oblasti, a najmä v časti, kde hovoríme o pomoci deťom so zdravotným znevýhodnením, ich rodinám, že budeme ťahať, poviem to tu, spoločne za jeden povraz, ale v jednom smere, čo sa zatiaľ nedeje. Ja som z toho nesmierne, nesmierne sklamaná. A musím povedať, že keď to nerobí koalícia, tak to musí robiť opozícia, preto som veľmi vďačná, že tento, tento návrh tu máme, a musím povedať aj to, že naozaj už by bolo načase to, aby sme vedeli týmto rodinám pomôcť tak, aby napríklad svoju situáciu nemuseli riešiť tým, že musia zbierať plastové vrchnáčiky, ktoré potom odovzdajú, a za peniaze, ktoré za ne utŕžia, idú na nejakú rehabilitáciu so svojím dieťaťom alebo niečo podobné, že naozaj tento problém je vážny, a myslím si, že každý rodič, ktorý sa stará o zdravotne znevýhodnené dieťa, si zaslúži, aby štát stál pri ňom, aby mu podal pomocnú ruku a nastavil tie podmienky pomoci tak, aby on nemusel každý deň rozmýšľať, či má na to, aby svojmu dieťaťu zabezpečil adekvátnu starostlivosť. Nedávno sa tu hovorilo o odľahčovacej službe, s prípadom, ktorý si, predklada... pán predkladateľ, spomínal, a jednoducho tá odľahčovacia služba nám naďalej nefunguje. Je to absolútna katastrofa. My ju máme na papieri, ale reálne im nevieme zabezpečiť personálne, nemáme dostatok kapacít. A o tomto sa tu už rozpráva roky. Tak pome s tým niečo urobiť. Ďakujem veľmi pekne.
14. schôdza NR SR - 2. deň - A. dopoludnia
Dátum: 2024-05-22
Poslanec: Holečková, Martina (KDH)
Druh vystúpenia: Vystúpenie s faktickou poznámkou

42. Ďakujem ja veľmi pekne za faktické poznámky. Budem, budem veľmi, veľmi stručná. Naozaj súhlasím s tým, čo povedal kolega, že mali by sme ako politici pristupovať zodpovedne a naozaj by sa takéto zásadné veci nemali meniť s každou politickou garnitúrou. A naozaj ako sa hovorí, že zákony sa robia pre zlé obdobie, na toto by sme mali pamätať a nie si ich prispôsobovať sami sebe. Na záver chcem len povedať, že celý klub KDH stojí pri RTVS-ke a veríme, že napriek možno pánovi Pročkovi, ktorý, ktorý to tu povedal, verím, že ešte medzi koaličnými poslancami sa tí traja-štyria nájdu, ktorí, ktorí svoje rozhodnutie prehodnotia. Ďakujem veľmi pekne.
12. schôdza NR SR - 15.deň - A. dopoludnia
Dátum: 2024-05-14
Poslanec: Holečková, Martina (KDH)
Druh vystúpenia: Vystúpenie s faktickou poznámkou

68. Ďakujem veľmi pekne. Pán poslanec veľmi správne povedal to, pomenoval to, čo naozaj Fondu na podporu umenia hrozí, a to je, už po RTVS-ke tú máme jedno zoštátnenie, teraz si ideme zoštátniť kultúru. Myslím si, že pre spoločnosť je veľmi zlý krok, keď politici sa snažia ovládnuť už aj kultúru a naozaj to nenechajú na ľuďoch, ktorí sa kultúre venujú celý život a obetavo v nej pracujú, a dobre vieme, za akých podmienok pracujú. Žiaľ, musím povedať, že SNS určite nejde o nejaké vytvorenie transparentných podmienok pre rozdeľovanie prostriedkov z fondov, ale o to, aby vlastne sami mohli rozhodovať, kam tie prostriedky pôjdu, pretože za normálnych okolností my by sme tlieskali tomu, že ideme podporiť kultúru sumou viac ako 10 miliónov navyše, ale obávame sa toho, kde tie prostriedky skončia. Mohli sme to naozaj vidieť, keď pán Michelko sám teda tu citoval knihu, ktorá bola z tohto fondu podporená. Dobre vieme, že teda vzišla z jeho vydavateľstva a teraz nám tu tento človek bude predkladať nejaký návrh, ako to má inak fungovať. No možno sa poučil z tej vlastnej skúsenosti, no bodaj by to tak bolo, ale obávam sa, že nie je. Môžme aj o tom hovoriť, že Fond na podporu umenia určite má nejaké chyby, ale poďme sa o tom baviť. A už tu aj niekoľkokrát zaznelo, že prebehli seriózne diskusie o tom, ako tento návrh dobre upraviť, ale, žiaľ, zo strany koalície nebola ochota k takémuto niečomu pristúpiť, a preto ja už len môžem apelovať možno na poslancov HLAS-u a SMER-u, aby toto nepodporili a naozaj kultúru nechali slobodnou. Ďakujem.
12. schôdza NR SR - 14.deň - A. dopoludnia
Dátum: 2024-05-10
Poslanec: Holečková, Martina (KDH)
Druh vystúpenia: Vystúpenie s faktickou poznámkou

62. Ďakujem veľmi pekne. Pán Blaha, kultúra je napríklad aj to, že keď hrá hymna Európskej únie, tak človek nemá ruky vo vreckách, tak ako ste ich mali vy, včera. Kultúra je napríklad aj to, že neglorifikujeme tu masového vraha, tak ako spomínal môj predrečník a neorganizujeme po celom Slovensku CHE GUEVARA TOUR. Nemali by ste organizovať Jánošíkovu tour, keď hovoríte o tom, že kultúra má byť národná? Pán Blaha, kultúra je aj napríklad to, že podporujeme menšiny, a veď koniec koncov, vy ako návštevník dúhových pochodov to dobre viete, len momentálne to vašim voličom nevyhovuje, tak sa tvárite, že toto už nie je súčasťou vašej politiky. A najviac ma zaujalo to, ako poviete, že my máme drzosť a navážame sa do pani ministerky ako do ženy. Vy, ktorý ste huckal dav proti prezidentke Čaputovej na tribúne? Vy poviete, že my sa tu navážame do pani ministerky, keď hovoríme o jej nekompetentnosti a neodbornosti? A že sa nebojíme o deti, že vás fakt hanba už nefacká, keď tu poslanci a poslankyne denne čelia útokom, verbálnym, neverbálnym. Dokedy ešte chcete rozoštvávať spoločnosť, pán Blaha, sa mi aspoň pozrite do očí, keď s vami hovorím, a netvárte sa, že ma nepočujete! Vy ste politik Národnej rady a máte predkladať zákony, ktoré pomáhajú ľuďom. Čo ste v tomto parlamente predložili na pomoc ľuďom okrem toho, ako šírite tú nenávisť. To je celá vaša vizitka tohto polročného pôsobenia v tomto parlamente. (Potlesk.)
13. schôdza NR SR - 1.deň - B. popoludní
Dátum: 2024-05-09
Poslanec: Holečková, Martina (KDH)
Druh vystúpenia: Vystúpenie s faktickou poznámkou

34. Ďakujem veľmi pekne. Peter, ja ti ďakujem. Ďakujem ti za to, že na tieto veci poukazuješ a úprimne chceš zlepšiť zdravotníctvo na Slovensku. Pán minister Raši na teba za mňa podlo a prízemne útočil a myslím si, že takéto slová a takéto útoky nepatria na takéto plénum, na takúto pôdu. Hovoril, že liečiš ľudí v Rakúsku. Áno, liečiš ľudí a musím povedať na rozdiel od pána Rašiho a jeho strany, ktorá tu dvanásť rokov devastovala zdravotníctvo, dvanásť rokov kašlali na zdravie ľudí na Slovensku a obetovali ho, obetovali kvalitné zdravotníctvo pre vlastné kšefty a kšefty pre svojich blízkych ľudí. A už sa nejdem pýtať, koľko nových nemocníc, zariadení či personálu sme mohli mať za tie peniaze, ktoré sa rozkradli počas digitalizácie za onoho známeho lídra digitalizácie. A takto si, pán minister, vy dovolíte urážať pána Stachuru? Peter, ja ti naozaj ďakujem za to, že liečiš ľudí a snažíš sa na Slovensko priniesť niečo, čo v zahraničí funguje. Chcem však vyzvať aj vás, kolegovia, že vráťme sa k tomu, k tej podstate, k tomu bodu, ktorý tu dneska riešime, a to je odvolávanie pani ministerky, ktorá svojou niekoľkomesačnou prácou ukázala, že nezvláda jednoducho vedenie ministerstva zdravotníctva, je nekompetentná a toto sú tie hlavné dôvody, prečo musí dneska skončiť, a preto sa o tom rozprávajme a nie tu útočme na Petra Stachuru. Ďakujem veľmi pekne.